Калі гэта пачалося? Чорным часам для нацыянальнай ідэі стаўся ад’езд Пазняка. Але, відавочна, вінаваціць у заняпадзе БНФ чалавека, які абудзіў краіну і спарадзіў БНФ, не выпадае. Тым болей што Пазняка выціснулі з Беларусі вельмі недвухсэнсоўнымі пагрозамі жыццю. Прынцыповае тут тое, што было далей, а менавіта падзеі 1999 года, раскол і з’яўленне на чале БНФ “Адраджэнне” інтэлігентнага дзядзечкі Вінцука Вячоркі. Менавіта з тае пары арганізацыя, прыхільнікі якой некалі каталі міліцэйскія машыны па праспекце, ператварылася ў гісторыка-культурны клуб: “Чарнобыльскі шлях” у бок Бангалор, пячэнькі ў офісе, электрачайнік, рассылка факсаў па рэдакцыях, конныя выезды ў выходныя (бо мы ж арыстакратыя).